Urhoboyi

thumb
Ngubani uRhoboyi?

Ilimi limamandla begodu ilimi lesiNgisi liyasivimba bona sikghone ukuzwa nokuzwisisa ipilo nakho koke ekuphathelene nepilo njengobuNgoma nesintu.

Yoke into iyazwakala lokha nayikhulunywa ngesintu begodu namhlanjesi sizokukgharidlha igama elithi "uRhoboyi."
thumb
URhoboyi yiNyanga ethiyelelwe ngesihlahla esimila kokuthoma ngo-Agasti bese sithi nasimilako iimpande kanye namakari wakhona ahlaza satjani bese ithuthumbo lakhona limhlophe libe nekunubho etjheli. Isihlahlesi sitholakala khulu ePumalanga la kunzinze khona amaMbo nofana isizwe sabantu ekuthiwa maNdebele. Kungakho kunekulumo edumileko ethi, “Ephasini laboRhoboyi neMbiqana”. Ekuyikulumo esuselwa ekondlweni yesiNdebele eyiveza ubuhle bakwaNdebele. URhoboyi ekukhulunywa ngaye nguye lo bese iMbiqana mrorho othi nawusathelako uhlaza kwesibhakabhaka bese nawutjhako uba-phephuli (purple ngeLimi lesiYeni). IMbiqana sitjhebo kanti godu uyalapha, utlharulula iingazi, mhlambe nangabe iingazi zakho zijamile nofana zimahlwili zineziqa, okuma-Clots ngelimi lesiYeni, lokhu ukubona ngokuthi nawusikazi uya esikhathini uba neenhlabi embelekweni bese ukhiqiza amahlwili, kanti-ke nanoma ungasisikazi iingazi ziyakghona ukusilaphazeka zibe mafindo-finndo. Ye-ke umrorho lo uyatlharulula ukuze iingazi zigime ngefanelo eemthanjeni, nabakwa-Veinand vascular institude bayaveza bona ukutlharulula iingazi kufuna bona usele imirorho anye neentjalo. 

NakuyiNyanga kaRhoboyi (Agasti) kutjhuguluka isikhathi somnyaka. Njengombana sazi bona iinkhathi zomnyaka zine, vane kuphela ubusika kungene iSilimela, esaziwa ngeThwasahlobo nange-Spring ngelimi lesiYeni. KungeNyanga le lapho kuqubuka khona uRhoboyi. Ukutjhuguluka kwesikhathesi kuletha amatjhuguluko ebantwini ngombana soke siyimvelo. Ye-ke isihlahla uRhoboyi senza izinto ezinengi emzimbeni womuntu, kanti ke ngizokundlala ezintathu: Umzimba uyawa ngombana kufanele ujwayele ubujamo beZulu obutjha obuza nesikhathi somnyaka, yeke abantwana bavame ukugula baphathwe mathumbu, uMgomani begodu bathulule. URhoboyi uyamubilisa ngamanzi bese useze abantwana, usiza ngokulekelela umzimba ukuze uqine ube sebujameni obufaneleko ngaphasi kwesikhathi leso; Umntwana otshwenya ngokuzithundela ebusuku nakaleleko uyabiliselwa naye uRhoboyi am'rhamule bese uyalisa ukuzithundela; uyakghona nokuhlamba amazinyo ngoRhoboyi. Lokha nawumhlafunyako njengeTjapisi ngombana wona vele usatjapisi ukhipha iinsalelo zokudla ezihlangana namazinyo, uqede nephunga elimbi ngemlonyeni. Ekadeni kwakuSilibazisamlomo lokha abesana nabayokulusa, nalokha abantazana nabayokukha amanzi emlanjeni.

NgoRhoboyi kuba nento inengi abayibiza ngokuthi yi-Mercury Retrograde ngelimi lesiYeni. Kuphela okhunye, kuthoma okhunye, yeke ngalesi isikhathi izinto ezinengi ziyaphela kuthome ezinye kungakho kuba nokuhlangahlangana kwemizwa, kubuye nofana kukhambe abantu epilweni yomuntu nokuthi laba ebabhujelwe babelethi nabalingani bagule bese kufanele basele amaRherhetjha.

AmaRherhetjha ayaselwa begodu uyathunyisela bese uwothe ngawo khulu khulu lokha ngeNyanga le ekwabhubha umbelethi / umlingani ngombana kulapho umbelethi nofana umlingani aphenduka khona aba nguZimu bese nangoRhoboyi kunetjhuguluko elenzekako ngombana uRhoboyi uthanyela iinsila ngommoya wakhe ukulungiselela uKhukhulamungu la kuthuthumba khona amathuthumbo, kuhluma khona iintjalo begodu kuhlambuluka khona amanzi.

AmaRherhetjha aselwa mumuntu obhujelwe babelethi nalo obhujelwe mntwana (miscarriage & stillborn ngelimi lesiYeni). AmaRherhetjha ahlambulula ubujamo benyama nebommoya, okuziingazi nommoya womuntu ngombana kunokubophana kwemimmoya phakathi kwabantu benyama nabeZimu ekungakafaneli bona siyiqunte ngeenzathu ezithize.

Ye-ke nakungena uRhoboyi kufanele wazi bona wenzani nawumumuntu. URhoboyi uyathanyela begodu uyaqubula ukuze nakathanyelako ngommoya wakhe singalimali bekufike uKhukhulamungu. 

Reference:

1) ^ Vein & Vascular. Exploring Vein Treatment Options. 2024. Washington.

2) ^ Premier Medical Group. As The Season Changes, How To Do Our Bodies Respond. 2024.

3) ^ Glamour. Lian Brooks. Mercury Retrograde 2024. August 2024.